બે વર્ષ પહેલા સૌ પ્રથમ તેણે કોમ્પ્યુટરનો કોર્ષ કર્યો. તેનામાં નવું નવું શિખવાની ઘણી જ ધગશ હતી. પણ ફક્ત તે પોતાના માટે સમય નહોતી ફાળવતી. પણ હવે તેણે સમગ્ર ધ્યાન પોતાના ‘સ્વ’ ને એક ઓળખ આપવા પર કેન્દ્રિત કર્યું. કોમ્પ્યુટર શીખીને તેને એક નવી જ દુનિયાનો અનુભવ થયો. એક વિશાળ જ્ઞાન અને માહિતીનો મહાસાગર તેની સામે ફેલાઇ ગયો. તેને સમય મળતો ત્યારે ઇન્ટરનેટ ખોલીને બેસી જતી. રુચાએ તેને મિત્રો બનાવવાની પણ સલાહ આપી અને તેણે સારા સારા ઓનલાઇન મિત્રો પણ બનાવ્યા. અને તે સાથે જ તેના માટે એક ખજાનો જાણે ખુલી ગયો. મિત્રો સાથે વાતો કરતા તેને લાગતું કે એક એક વ્યક્તિ એક એક વાર્તા છે. અને તે લખવા બેસી જતી. મિત્રો સાથે વાતો કરતા અહેસાસ થતો કે દરેકની પોતાની એક વાર્તા છે અને તેમાં તે પોતાની કલ્પનાના રંગો ઉમેરી પોતાની વાર્તાઓમાં તેમને વણી લેતી.